મોબાઈલ વાગતાં એની આંખ ખૂલી ગઈ. ફોન કટ કરી ઝટપટ ઊભી થઈ : મોં ધોઈ ફ્રેશ થઈ. ડાઈનિંગ ટેબલ પર મૂકેલું-ઢાંકેલું ખાવાનું કાઢી જમવા બેઠી. મયંક જ્યારે વહેલો જાય ત્યારે સવારે ટિફિન લઈ જાય… ને બપોરે બાર-ત્રીસે જમવા બેસે ત્યારે ફોન પર મિસકૉલ મારે. એટલે અહીં પણ પ્રતિમા મયંક સાથે જમતી હોય એવી ભાવના અનુભવે ! પછી બાકીનો દિવસ આવી અધકચરી પ્રવૃત્તિમાં જ વીતી જાય, સાંજે મયંક આવે ત્યારે તેને હાશકારો થાય !